OZADJE

Gospodarska gibanja in politike v Grčiji se spremljajo v okviru evropskega semestra za usklajevanje ekonomskih politik in v okviru okrepljenega nadzora v skladu s členoma 2 in 3 Uredbe (EU) št. 472/2013 ( ). Z uvedbo okrepljenega nadzora za Grčijo ( ) se priznava dejstvo, da mora Grčija še naprej izvajati ukrepe za obravnavo vzrokov ali možnih vzrokov svojih gospodarskih in finančnih težav, hkrati pa izvajati strukturne reforme, ki bodo pripomogle k trdni in trajnostni gospodarski rasti.

Okrepljeni nadzor zagotavlja celovit okvir za spremljanje gospodarskih gibanj in izvajanja politik, potrebnih za zagotovitev trajnostnega gospodarskega okrevanja. Omogoča redno ocenjevanje nedavnih gospodarskih in finančnih gibanj v Grčiji, spremljanje stanja pogojev financiranja države in posodobitve analize vzdržnosti dolga. Okrepljeni nadzor zagotavlja tudi okvir za ocenjevanje splošne zaveze, ki jo je Grčija 22. junija 2018 dala Euroskupini glede nadaljevanja in dokončanja reform, sprejetih v okviru programa evropskega mehanizma za stabilnost, ter glede zagotavljanja zaščite ciljev pomembnih reform, sprejetih v okviru programov finančne pomoči. V tem okviru se pri okrepljenem nadzoru spremlja izvajanje posebnih zavez za dokončanje ključnih strukturnih reform, ki so se začele izvajati v okviru programa, na šestih ključnih področjih v dogovorjenih rokih do sredine leta 2022, in sicer so to: (i) fiskalne in fiskalno-strukturne politike, (ii) socialna pomoč, (iii) finančna stabilnost, (iv) trg dela in proizvodni trgi, (v) Grška družba za upravljanje premoženja in deležev (Hellenic Corporation of Assets and Participations) in privatizacija ter (vi) posodobitev javne uprave ( ).

To je trinajsto poročilo o okrepljenem nadzoru za Grčijo. Poročilo temelji na ugotovitvah misije, ki je potekala na daljavo 25. januarja 2022, in na rednem dialogu z grškimi organi. Misijo je izvedla Evropska komisija v povezavi z Evropsko centralno banko ( ); Mednarodni denarni sklad je sodeloval prek svojega okvira ocenjevanja po financiranju, evropski mehanizem za stabilnost pa v okviru svojega sistema zgodnjega opozarjanja in v skladu z memorandumom o soglasju z dne 27. aprila 2018 o delovnih odnosih med Evropsko komisijo in evropskim mehanizmom za stabilnost. V tem poročilu je ocenjeno izvajanje zavez, ki jih je Grčija dala Euroskupini glede dokončanja reform do konca leta 2021. To poročilo ni povezano s sprostitvijo naslednjega svežnja s politikami pogojenih dolžniških ukrepov, ki bi se v skladu z dogovorjenim polletnim načrtom lahko izvedla na podlagi štirinajstega poročila. Štirinajsto poročilo bo predvidoma objavljeno maja 2022.

Zaveze, ki jih je Grčija junija 2018 dala partnerjem Euroskupine in so podlaga za sprostitev dodatnih ukrepov za odpis dolga, so bile sprejete do sredine leta 2022, tako da je Grčija stopila v zadnje leto te ureditve. Organi so izrazili namero, da svoja prizadevanja osredotočijo na izpolnitev še neuresničenih zavez do sredine leta 2022. Pri odločitvah o sprostitvi preostalih ukrepov za odpis dolga in o prenehanju okrepljenega nadzora bo treba upoštevati napredek pri izpolnjevanju zavez in širše okolje ekonomske politike.

CELOVITA OCENA

Grčija si je po pandemiji hitro opomogla in obeti ostajajo dobri, čeprav z veliko negotovosti. Trenutno se pričakuje, da je gospodarstvo v letu 2021 doseglo visoko stopnjo rasti BDP v višini 8,5 % zaradi domačega povpraševanja in turistične sezone, ki je bila boljša od pričakovane. Raven gospodarske aktivnosti, zabeležena pred pandemijo, je bila dosežena že v tretjem četrtletju leta 2021. Obeti za leto 2022 so še vedno dobri, podpirajo pa jih spodbujevalna fiskalna in monetarna politika ter močna spodbuda iz načrta za okrevanje in odpornost. Kljub temu je širjenje nove različice koronavirusa omikron verjetno negativno vplivalo na rast v zadnjem četrtletju leta 2021, vendar naj bi se učinek v prvem četrtletju leta 2022 v veliki meri izzvenel. Grčija je z januarjem 2022 uvedla obvezno cepljenje za prebivalce, starejše od 60 let. Obstajajo tveganja dodatnih motenj, čeprav se trenutno pričakuje, da bo ta vpliv precej kratkotrajen. Nedavna gibanja cen energije na svetovnem trgu in zlasti cen električne energije so povzročila porast cen življenjskih potrebščin ter so dodaten vir negotovosti za gospodarstvo na splošno. Čeprav je bila večina izrednih podpornih ukrepov v letu 2021 postopno odpravljena, kot je bilo načrtovano, se je vlada hitro odzvala na izbruh nove različice koronavirusa in inflacijo, ki je bila višja od pričakovane, z novo ciljno usmerjeno podporo. Primanjkljaj sektorja država naj bi se v letu 2022 v primerjavi s prejšnjim letom znatno zmanjšal(). Gibanja na trgu dela ostajajo ugodna, brezposelnost, ki je v tretjem četrtletju 2021 znašala 14,1 % (zmanjšanje s 17,2 % v tretjem četrtletju 2020), pa naj bi se v letu 2022 še zmanjšala. Stopnja tveganja revščine je leta 2020 znašala 17,7 %, kar je manj kot leta 2019, ko je znašala 17,9 %.

Organi so uspešno izpolnili naslednji sklop posebnih zavez:

·Na področju javne uprave so organi uspešno zaključili pripravo opisov delovnih mest za javne uslužbence. Opisi delovnih mest so skupaj z digitalnimi organigrami, ki so bili uvedeni prej v letu 2021, ključni element pri vzpostavitvi integriranega sistema upravljanja človeških virov v grški javni upravi.

·Organi so s sprejetjem zadnjega zakonodajnega akta o izobraževalnih dejavnostih zaključili poenostavitev licenciranja naložb v dogovorjenih sektorjih. Ta prizadevanja nadgrajujejo in dopolnjujejo obsežno reformo, ki se je začela med programom finančne pomoči, in sicer z razširitvijo poenostavljenih postopkov licenciranja naložb na številne dodatne gospodarske dejavnosti().

·Na področju reform socialnega varstva so organi zaključili upravno reorganizacijo enotnega pokojninskega sklada po vzpostavitvi in operacionalizaciji vseh potrebnih lokalnih uradov, hkrati pa so dosegali stalen napredek pri izboljševanju informacijske infrastrukture. Reforma zaključuje prizadevanja za konsolidacijo predhodno razdrobljenega pokojninskega sistema, hkrati pa si prizadeva za popolno digitalizacijo podatkov pokojninskega sistema: je torej pomemben korak k povečanju učinkovitosti grškega pokojninskega sistema.

Poleg tega je izvajanje reform dobro napredovalo pri številnih posebnih zavezah. Zlasti velja naslednje:

·Na področju upravljanja javnih financ delo v zvezi z nadaljnjimi izboljšavami funkcionalne proračunske klasifikacije (del reforme kontnega okvira) napreduje v skladu z načrtom in naj bi bilo dokončano do aprila 2022 ter objavljeno v letni posodobitvi srednjeročne fiskalne strategije maja 2022.

·Organi so dosegli napredek pri poravnavi zaostalih plačil države do zasebnega sektorja. Obseg pokojninskih zaostalih plačil se je zmanjšal v skladu s tem, kar je bilo predvideno v akcijskem načrtu, sprejetem jeseni 2021, organi pa so potrdili, da bodo v celoti poravnana do junija 2022. Po več mesecih stagnacije se je obseg nepokojninskih zaostalih plačil znatno zmanjšal zaradi ukrepov, ki jih je vlada sprejela, da bi poravnava ponovno potekala v skladu z načrti. Čeprav obseg trenutno ostaja nekoliko nad ciljno vrednostjo, določeno marca 2021, organi pričakujejo, da se bo obseg nepokojninskih zaostalih plačil do februarja 2022 znatno zmanjšal. Izvajanje priporočil grškega računskega sodišča in poenostavitev fiskalnih postopkov sta se nadaljevala po načrtih.

·Reforma davka na nepremičnine ENFIA je dosegla zadnjo fazo priprav. Dosežen je bil dogovor o podrobni strukturi davčnih stopenj in davčnih stroških reforme na podlagi novih tržnih vrednosti davka na nepremičnine, s katero se bo razširila davčna osnova ter izboljšala pravičnost in gospodarska učinkovitost davka na nepremičnine. To bo uzakonjeno februarja 2022, da se omogoči, da se davčna odmera in prva plačila izvedejo z manjšo zamudo aprila 2022.

·Kar zadeva zdravstveno varstvo, izterjava sredstev (tj. porabljenih sredstev, ki presegajo zakonsko določeno zgornjo mejo za javno porabo za zdravila in druge zdravstvene storitve in ki jih je treba izterjati od dobaviteljev farmacevtskih izdelkov in izvajalcev zdravstvene dejavnosti) napreduje v skladu s časovnim načrtom za farmacevtske izdelke in druge storitve, kar je dobrodošlo. Dejavnosti javnega naročanja so na dobri poti, da do sredine leta 2022 dosežejo cilj 40-odstotnega deleža centraliziranega javnega naročanja v skupnih bolnišničnih odhodkih, za katere je osrednji organ za javno naročanje v zdravstvu pooblaščen za objavo razpisov.

·Organi napredujejo pri pripravi reforme na področju invalidnosti, pri čemer se pripravlja sekundarna zakonodaja za določitev invalidnosti na podlagi tako medicinske kot funkcionalne ocene. Reforma naj bi bila sprejeta do konca marca 2022. Novi okvir ocenjevanja bo podlaga za odločitve o prejemkih v naravi za zagotavljanje osebne asistence invalidom.

·Generalna skupščina Grške družbe za upravljanje premoženja in deležev je odobrila posodobljeni strateški načrt, ki ga je pripravila družba in ki določa ključne kazalnike uspešnosti na najvišji ravni, s katerimi bo družba spremljala svojo uspešnost, ter podrobne ukrepe, s katerimi bo delovala kot vlagatelj in reformator v podjetjih v državni lasti, ki so v njenem portfelju. Delo v zvezi z izvajanjem usklajevalnega mehanizma je dobro napredovalo, vključno z odobritvijo prve pogodbe o izvedbi za javno podjetje Atenski potniški promet. Organi pripravljajo prvi osnutek zakona za posodobitev institucionalnega okvira za podjetja v državni lasti, ki zajema posredna hčerinska podjetja družbe in druga javna podjetja, ki niso del portfelja družbe. Državni svet je februarja 2022 prenos deležev podjetij za oskrbo z vodo v Atenah in Solunu na družbo leta 2018 razglasil za neustaven. Posledice te odločitve se preučujejo.

·Na splošno je bil pri privatizacijskih transakcijah v zadnjih mesecih dosežen dober napredek. Razpisni postopek za infrastrukturo javne družbe za prodajo plina (DEPA) je napredoval do zaključne faze, v kratkem pa se pričakuje njegov finančni zaključek. Javni razpisi za številna pomembna regionalna pristanišča in „Gournes Heraklion“ (razvoj dela nekdanjega ameriškega vojaškega oporišča na Kreti) še potekajo, objavljen pa je bil tudi razpisni postopek za podelitev koncesijske pogodbe za avtocestni obroč v Atenah (Attiki Odos). Organi so nadalje napredovali pri gradbenih delih na avtocesti Egnatia, s čimer so utrli pot aktivaciji koncesijske pogodbe, ki se pričakuje do konca leta 2022.